Meidän kotimaamme -liike
Historia

Vuoden 2018 parlamenttivaaleissa oikean laidan oppositiopuolue Jobbik oli yrittänyt kasvattaa kannatustaan siirtymällä kohti keskustaa ja profiloitumalla vähemmän radikaaliksi ”kansanpuolueeksi”. Strategia epäonnistui, puolueen äänisaalis ei olennaisesti noussut, ja kuten etukäteen oli luvannut tässä tapauksessa tekevänsä, puoluejohtaja Gábor Vona erosi. Uudeksi puheenjohtajaksi valittiin Tamás Sneider, mutta lähes puolet johtajanvaalin äänistä keräsi varapuheenjohtaja László Toroczkai, joka ilmoitti perustavansa puolueen sisälle uuden ryhmittymän nimellä Mi magunk ‘Me itse’.
Toroczkai oli aloittanut poliittisen toimintansa 1990-luvulla äärioikeistolaisessa MIÉP-puolueessa. Hän oli saavuttanut poliittista kuuluisuutta vuonna 2006 silloisen Gyurcsányn hallituksen vastaisissa väkivaltaisissa mellakoissa sekä sittemmin Unkarin etelärajoilla Szegedin lähistöllä sijaitsevan Ásotthalomin Jobbik-puoluetta edustavana pormestarina. Täällä hän oli vuonna 2016 ajanut voimaan paikallisia islaminvastaisia määräyksiä (Ásotthalomin valtuusto kielsi moskeijojen ja minareettien rakentamisen, tšadoriin, niqabiin tai burkaan pukeutumisen) ja lisäksi kieltänyt kaikenlaisen ”propagandan, joka julistaa muuta kuin miehen ja naisen suhteeseen perustuvaa avioliittoa tai vanhempien ja lasten suhteeseen perustuvaa perhemallia”.
Toroczkain puolueensisäistä ryhmää ei Jobbikin johto hyväksynyt vaan erotti Toroczkain, jolloin puolueesta erosivat myös Toroczkain varapuheenjohtajaehdokas Dóra Dúró sekä tämän puoliso Előd Novák. Näiden aatetoveriensa kanssa Toroczkai kesäkuussa 2018 julisti perustavansa uuden puolueen, Mi Hazánk Mozgalom ’Meidän kotimaamme -liike’, jonka tavoitteena olisi mm. taistella maahanmuuttoa vastaan ja säilyttää Unkari ”valkoisena saarena Euroopassa”. Ensimmäisessä puheessaan hän nimesi Unkarin pääongelmiksi väestön hupenemisen, syntyvyyden laskun ja maastamuuton, syytti suurpääomaa muukalaisen työvoiman tuomisesta maahan ja hallitusta siitä, että sitä ei häiritse, vaikka väestön muuten vähetessä romanien määrä kaksinkertaistuu. Samassa puoluehankkeen julkistustilaisuudessa Toroczkai syytti Fidesz-puoluetta vaalien voittamisesta hänen keksimällään idealla eli maahanmuuttajia torjuvan raja-aidan rakentamisella, Dóra Dúró puolestaan väitti, että Jobbik-puolueessa nykyään hulmuaa Unkarin trikolorin sijasta sateenkaarilippu.
Puolue rekisteröitiin virallisesti elokuussa 2018, ja syksyllä siihen liittyi Dóra Dúrón lisäksi kolme muuta Jobbikista eronnutta kansanedustajaa, joten se sai oman epävirallisen parlamenttiryhmän.
Vuonna 2019 MHM perusti Jobbikin aikoinaan perustaman ja vuonna 2009 oikeuden päätöksellä kielletyn ”Unkarin kaartin” (Magyar Gárda) tilalle uuden ”itsepuolustus-” ja katupartiojärjestön nimellä Kansallinen legioona (Nemzeti Légió). Tämä lopetti toimintansa vuonna 2020 ja sulautui puolueesta riippumattomaan Magyar Önvédelmi Mozgalom (’Unkarin itsepuolustusliike’) -järjestöön.
Vuoden 2019 europarlamenttivaaleihin MHM lähti kärkiehdokkaanaan Toroczkai, mutta ääniosuus jäi 3,29 %:iin eikä puolue saanut edustajanpaikkaa.
Vuoden 2022 parlamenttivaaleissa puolue nousi yli viiden prosentin äänikynnyksen ja sai parlamenttiin kuusi edustajaa. Vuoden 2024 europarlamenttivaaleissa MHM sai yhden edustajanpaikan (Zsuzsanna Borvendég) ja liittyi Suvereenien kansakuntien Eurooppa -ryhmään.